**ELŐTERJESZTÉS**

**Szombathely Megyei Jogú Város Közgyűlésének**

**2018. február 15-i ülésére**

**Javaslat a Modern Városok Program keretében megvalósítandó projektekkel kapcsolatos döntések meghozatalára**

Szombathely Megyei Jogú Város Önkormányzata 2015. november 17. napján együttműködési megállapodást kötött a Kormánnyal a Modern Városok Program keretében a város kulturális és sportcélú beruházásainak megvalósítása céljából. Az együttműködési megállapodás végrehajtásával összefüggő feladatokról szóló 1936/2015. (XII.12) Korm. határozatban foglaltak értelmében a városi sport- és kulturális élet fejlesztését elősegítve megerősítette a szombathelyi kulturális és sportcélú beruházások kormányzati támogatással történő megvalósításának szükségességét.

A Miniszterelnökség döntése értelmében a Modern Városok Program keretében a helyi kulturális és sportcélú fejlesztések megvalósítása céljából a 2017. december 22. napján aláírt támogatói okiratok alapján „A szombathelyi Késmárk utcai teniszcentrum fejlesztése” projekt 267.970.000 Ft összegben, „A szombathelyi Gothard-kastély felújításának és hasznosításának előkészítése” projekt 94.500.000 Ft összegben, a „Szent Márton Lovas Sport, Hagyományőrző és Rendezvényközpont fejlesztésének előkészítése” projekt 195.010.500 Ft összegben részesül támogatásban.

„A szombathelyi Késmárk utcai teniszcentrum fejlesztése” projekt keretében a Szombathely, Késmárk u. 9. szám alatti ingatlanon megvalósul a meglévő teniszpályák felújítása, új salakos teniszpályák, mobilizálható gyermek teniszpályák kialakítása, pályatartozékok megújítása. Megépül egy modern klubház épület, konditeremmel, rekreációs helyiséggel, tanulószobával. Megtörténik a teniszcentrum kerítéselemeinek cseréje, a terület világításának korszerűsítése, a villamos energia hálózat fejlesztése, az öntözőrendszer modernizálása automata öntöző berendezés létesítésével. A területen közútcsatlakozás fejlesztés, parkolók kialakítása, és parkosítás is megtörténik. A tervek várhatóan 2018. június 30-ig, a teljes beruházás 2019. december 31-ig készül el.

„A szombathelyi Gothard-kastély felújításának és hasznosításának előkészítése” projektben a Szombathely, Béke tér 1/A. és 1/B. szám alatt található helyszínek vonatkozásában teljes helyreállítást megelőző kutatómunka (építéstörténeti tudományos dokumentáció elkészítése, roncsolásos kutatások: festőrestaurátori kutatás, falkutatás, kertrégészeti kutatás) és atervezési munkafolyamat (építészeti engedélyezési és kiviteli tervek, műemléki kutatások) történik meg. A tervek várhatóan 2019. március 30-ig készülnek el.

Az előkészítő munka lezárását követően a Kormány ismételt döntése szükséges a beruházás megvalósításához, további támogatás biztosításához. Amennyiben a Kormány támogatja a megvalósítási szakaszt is, megtörténik a kastély teljes helyreállítása és az egykori angol kert rekonstrukciója. Az épület a modern kulturális és rendezvényi turizmus igényeihez igazodva újul meg, a színvonalas vendégfogadáshoz szükséges, élményt maximalizáló, modern eszközparkkal, a természettudományok fejlődésére fókuszáló egyedi kiállítási tartalommal, többfunkciós rendezvényterekkel és programokkal bővíti a város kínálatát. Az épület rehabilitációján túl az egykori angol kert, a térkapcsolat és közlekedési útvonal megújítását is magában foglalja. Az épületben kialakításra kerülnek a kastély, a Gothard család és főként Gothard Jenő kiemelkedő tudományos munkásságát megelevenítő kiállítási installációk, turisztikai és közösségi célú – a turizmus feltételrendszeréhez igazodó – kiegészítő szolgáltatások. A teljes beruházás várhatóan 2020. június 30-ig készül el.

Szombathely Megyei Jogú Önkormányzata, mint Kedvezményezett „A szombathelyi Késmárk utcai teniszcentrum fejlesztése”, és „A szombathelyi Gothard-kastély felújításának és hasznosításának előkészítése” projekteket saját beruházásban kívánja megvalósítani.

A „Szent Márton Lovas Sport, Hagyományőrző és Rendezvényközpont fejlesztésének előkészítése” projekt keretében, Szombathelyen a volt Szabadidőközpont területén, a Homok úton megvalósul egy komplex szolgáltatásokat nyújtó lovas sport, hagyományőrző és rendezvényközpont tervezése, megvalósíthatóságnak előkészítése. A tervek várhatóan 2018. december 31-ig készülnek el.

Az előkészítő munka lezárását követően a Kormány ismételt döntése szükséges a beruházás megvalósításához szükséges támogatás biztosításához. Amennyiben a Kormány támogatja a megvalósítási szakaszt is, létrejön egy korszerű lovas sport, hagyományőrző és rendezvényközpont lovardával, lovaglópályákkal, lelátóval, öltözőkkel, és egyéb kiszolgáló létesítményekkel. Továbbá kiállítótér, hagyományőrző műhelyek és rendezvénytér a kézműves foglalkozások és különböző vásárok, gasztronómiai események, történelmi játékok, szakmai konferenciák, iskolai foglalkozások, tömegsport rendezvények és lovas találkozók megrendezése céljából.

A projekt megvalósítását pénzeszköz átadás útján, Szombathely Megyei Jogú Város Önkormányzatának 100%-os tulajdonában álló SZOVA Szombathelyi Vagyonhasznosító és Városgazdálkodási Nonprofit Zrt. végzi.

A Nemzeti Fejlesztési Minisztérium, mint Főfelelős a „Szent Márton Lovas Sport, Hagyományőrző és Rendezvényközpont fejlesztésének előkészítése” projekt megvalósíthatóságát megvizsgálta, és a Modern Városok Program megvalósításáról szóló 250/2016. (VIII.24.) Korm. rendelet 6. § (1) bekezdésében foglaltaknak megfelelően előterjesztést nyújtott be a Modern Városok Program Bizottságához, támogatás biztosítása érdekében.

A Bizottság az Előterjesztést megtárgyalta és a Projekt 2017. évi támogatásáról 10.195.250,- Ft összegben, a 2018. évi támogatásáról 184.815.250,- Ft összegben, mindösszesen 195.010.500 Ft összegben döntött. Az előterjesztés 1.2. és 6. pontja alapján a Projekt megvalósításába közreműködőként a SZOVA Szombathelyi Vagyonhasznosító és Városgazdálkodási Nonprofit Zrt. kerül bevonásra.

A Miniszterelnökség részéről a támogatói okirat kiállítására 2017.12.22-én került sor Szombathely Megyei Jogú Város Önkormányzata, mint Kedvezményezett részére. A Támogatói Okirat elválaszthatatlan részét képezi a Modern Városok Program Bizottságának előterjesztése is, melyben foglaltak szerint a SZOVA Zrt. pénzeszköz átadás útján kerül bevonásra a projekt megvalósításába.

A pénzeszköz-átadási megállapodás az előterjesztés 1. számú mellékletét, a Támogatói Okirat a 2. számú mellékletét képezi.

Tájékoztatom a Tisztelt Közgyűlést, hogy a mellékletek terjedelmükre tekintettel csak elektronikus formában kerülnek kiküldésre. Elérhetőségük: <http://www.szombathely.hu/kozgyules/e-kozgyules/2018/>

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2018. február „ ”**

**/: Dr. Puskás Tivadar :/**

**Határozati javaslat**

**……../2018. (II. 15.) Kgy. sz. határozat**

Szombathely Megyei Jogú Város Közgyűlése a „Javaslat a Modern Városok Program keretében megvalósítandó projektekkel kapcsolatos döntések meghozatalára”című előterjesztést megtárgyalta, és a következő döntéseket hozta:

1. A Közgyűlés az előterjesztésben ismertetett „A szombathelyi Késmárk utcai teniszcentrum fejlesztése”, „A szombathelyi Gothard-kastély felújításának és hasznosításának előkészítése”, A „Szent Márton Lovas Sport, Hagyományőrző és Rendezvényközpont fejlesztésének előkészítése” projekteknek a Modern Városok Programból történő támogatásáról szóló tájékoztatást tudomásul veszi.
2. A Közgyűlés az előterjesztés 1. számú mellékletét képező pénzeszköz-átadási megállapodást elfogadja.
3. A Közgyűlés felhatalmazza a polgármestert a pénzeszköz-átadási megállapodás aláírására.

**Felelős:** Dr. Puskás Tivadar, polgármester

Illés Károly, alpolgármester

Molnár Miklós, alpolgármester

Dr. Károlyi Ákos, jegyző

(A végrehajtás előkészítéséért:

Szakály Szabolcs, a Városfejlesztési Kabinet vezetője

Stéger Gábor, Közgazdasági és Adó Osztály vezetője)

**Határidő:** 1. pont: azonnal

2. pont: azonnal

3. pont: Közgyűlési döntést követően 30 napon belül